K. Tóthová, poslankyňa: (2002-05-16):
Dovoľte mi, aby som sa pripojila a podporila uznesenie, ktoré prijal výbor pre privatizáciu, týkajúce sa zmeny rozsahu použiteľného majetku Fondu národného majetku Slovenskej republiky, a to aby sa suma 144 540 miliónov zmenila na sumu 146 500 miliónov. Môj dôvod podpory je jednoznačný. Tak ako bolo povedané, nedávno tento parlament schválil zákon o náhradnom výživnom. V príslušnom ustanovení zákona je jasne uvedené, že nároky, ktoré bude vyplácať Fond národného výživného, budú splácané z peňazí, ktoré budú vlastne úroky z úložky 1,5 miliardy. Po schválení tohto zákona vznikli v praxi rôzne turbulencie, nebudem reagovať na tie, ktoré spochybňovali účelnosť, účelovosť, nebudem reagovať na ďalšie proste neprijateľné názory, že týmto sa podporujú vlastne rozpady rodín, podporujú sa nezodpovední rodičia a podobne. Chcem zdôrazniť, že tie informácie, ktoré prešli tlačou, že vlastne budeme platiť náhradné výživné z peňazí daňových poplatníkov, sú úplne, ale úplne scestné, pretože tieto financie budú uložené v Národnej banke Slovenska a úroky, ktoré bude platiť banka, to nie sú žiadne peniaze daňových poplatníkov. To ako po prvé. Po ďalšie chcem protestovať proti vyhláseniu, pán prezident, vašej hovorkyne, ktorá uviedla, že financie z Fondu národného majetku na takýto účel sú v rozpore so zákonom č. 253/1991 Zb. v znení neskorších právnych predpisov. Ak dovolíte, pán prezident Prezídia Fondu národného majetku, tak vám chcem uviesť, že v zákone č. 253/1991 Zb., t. j. ten zákon, o ktorom vaša hovorkyňa uviedla, že náš legislatívny návrh je v rozpore, v § 11 v ods. 1 písm. g) ustanovuje. Prečítam aj návestie, áno, odseku 3, prepáčte: „Majetok fondu možno použiť len na tieto účely.“ Čiže je to taxatívny výpočet zákonu a písm. g) hovorí: „Na úhradu na ťarchu osobitného účtu ministerstva na použitie podľa osobitného predpisu.“ Ak si preštudujete zákon o náhradnom výživnom a o zriadení Fondu náhradného výživného, tento fond sa zriaďuje pri ministerstve. Čiže tieto financie pôjdu na ťarchu ministerstva, pretože ministerstvo práce, sociálnych vecí a rodiny je práve orgán, o ktorom hovorí písm. g) a ďalej je dôvetok podľa osobitného predpisu a dovolím si vás ubezpečiť, že prijatý zákon o náhradnom výživnom je takýto osobitný predpis. Tak by som bola veľmi rada, keby Fond náhradného výživného mal toľko odvahy a dementoval túto svoju nepravdivú a platnému právu odporujúcu informáciu. Som veľmi rada, že citovaný výbor, a to je výbor pre privatizáciu a tak ďalej, no môžem ho celý uviesť privatizáciu a podnikanie, hospodárstvo, privatizáciu a podnikanie, aby som ho správne nazvala, som veľmi rada, že dal zvýšiť sumu, ktorá má byť v tomto parlamente podporená, pretože zriadenie tohto fondu je nanajvýš aktuálna spoločenská otázka. Ňou sa totiž riešia nielen citlivé problémy v rodinách, ktoré sú, najmä v sociálne slabších rodinách, ale sa zvyšuje vymožiteľnosť práva, t. j., že sa zvyšuje v praxi vymožiteľnosť rozhodnutí, ktoré vydávajú súdne orgány a ktoré v iných prípadoch si ženy nemôžu vymôcť, čiže tu sa zvyšuje vymožiteľnosť práva, ďalej predmetná právna úprava o náhradnom výživnom je formulovaná tak, že jednou z podmienok vyplatenia fondom výživného, ktorému bol zaviazaný jeden z rodičov, vlastne je podmienka vzorná dochádzka do školy, teda povinná školská dochádzka a príprava na ďalšie povolanie. Čiže tu je aj tento moment zlepšenia dochádzky do škôl, ktoré v poslednom čase robia problémy a ďalej podmienkou je aj vzorná starostlivosť rodiča, ktorému má byť toto náhradné výživné v prospech výživy dieťaťa vyplatené. Takže to je tiež moment, ktorý z celospoločenského hľadiska nie je zanedbateľný, pretože starostlivosť o deti je celospoločenský záujem. Ďalej dozaista, pán prezident, ste si všimli, že v sociálne slabých rodinách prudko rastie tuberkulóza, a to práve z toho dôvodu, že ženy nemajú často čo dať dieťaťu na tanier. Hovorím o ženách, pretože skoro 99 prípadov ide o otcov, ktorí neplatia. Vážení páni poslanci, vážené pani poslankyne. Dovoľte mi, aby som z tohto miesta, aj keď oneskorene, ale predsa verejne, poďakovala všetkým tým, ktorí zákon o náhradnom výživnom podporili. Osobitne chcem poďakovať kolegyniam, ktoré preukázali, že ženy v parlamente majú svoje miesto, pretože vedia vnímať niektoré celospoločenské problémy z inej prizmy posúdenia ako poslanci. Nebyť aktivizácie sa žien v parlamente bez ohľadu na politické tričko, nebol by tento zákon uzrel svetlo sveta. Je mi len ľúto, že poslankyne za SMK sa nepripojili, no ale je už známou notorietou, že agendou tohto politického subjektu sú prevažne len ich národnostné záujmy, takže je mi veľmi ľúto, že to nebolo podporené. Ale je tu ešte možnosť na reparát a verím, že pri podpore tohto uznesenia aj panie poslankyne z SMK oslovia svojich kolegov, aby uznesenie, ktoré predložil výbor pre hospodárstvo, privatizáciu a podnikanie, prešlo v tomto parlamente v znení, v akom tu bolo predložené. Ďakujem vám za pozornosť. (Potlesk.)